Polisielid skiet vrou voor hy glo selfmoord pleeg(Argieffoto: Marcus Trapp/pixabay) Die polisiewaghond stel ondersoek in nadat ŉ beampte verbonde aan die openbarepolisiëringsorde-eenheid op Springbok in die Noord-Kaap Saterdag glo sy vrou doodgeskiet en nog ŉ man gewond het. Grace Langa, woordvoerder van die onafhanklike polisieondersoekdirektoraat (Opod), sê polisiebeamptes is omstreeks 08:00 na die toneel ontbied waar die 29-jarige polisiesersant se vrou drie keer geskiet is – een keer in haar regterskouer en twee keer in haar onderlyf. Die 32-jarige vrou is op die toneel dood verklaar. Die beampte het daarna ŉ 24-jarige man in die kop geskiet. Volgens Langa is die man in ŉ bedenklike toestand en hy sou vroeër vandag van ŉ hospitaal op Springbok na Upington oorgeplaas word. Die polisiesersant het glo van die toneel gevlug en is later op die Carolusbergpad aangetref waar hy glo selfmoord gepleeg het deur hom in sy motor te skiet. Langa sê die ondersoek na die gebeure, wat die motief vir die skietery insluit, duur voort.